སཱན་ཊོ་ཌོ་མིང་གོ་ཨེས་ཊི།

༉ སཱན་ཊོ་ཌོ་མིང་གོ་ཨེས་ཊི་འདི་ ཨོ་ཛ་མ་གཙང་ཆུ་གི་ཤར་ཕྱོགས་ཁ་ཐུག་ལུ་ཆགས་ཏེ་ཡོདཔ་ལས་ རྒྱལ་ས་ལྟེ་བ་ སཱན་ཊོ་ཌོ་མིང་གོ་ཌི་གུ་ཟ་མཱན་གྱི་ལྟེ་བ་ རྒྱལ་ཡོངས་རྫོང་ཁག་ལས་ ཁ་ཕྱེ་སྟེ་ཡོདཔ་ཨིན། སཱན་ཊོ་ཌོ་མིང་གུ་མངའ་སྡེ་སྦོམ་གྱི་ཆ་ཤས་ཅིག་འབདཝ་ལས་ ཁྲོམ་སྡེ་འདི་ ཌོ་མི་ནི་ཀན་སྤྱི་མཐུན་རྒྱལ་ཁབ་ཀྱི་ ལྷོ་མཚོའི་མཐའ་མའི་ལུང་ཕྱོགས་ནང་ལུ་ཡོདཔ་ལས་ རྒྱལ་ཁབ་ནང་ལུ་ ཐབས་བྱུས་ཅན་གྱི་ཁྲོམ་ཚོགས་ས་ཁོངས་ཅིག་ཨིན། ནུབ་ཁ་ཐུག་ལུ་ སཱན་ཊོ་ཌོ་མིང་གོ་ནོར་ཊི་དང་ བྱང་ནུབ་ཁ་ཐུག་ལུ་ སཱན་ཊོ་ཌོ་མིང་གོ་ཨོ་ཨེས་ཊི་དང་ ལྷོ་ཁ་ཐུག་ལུ་ ཀེ་རི་བི་ཡཱན་མཚོ་ཡོདཔ་ཨིན། 

ཁྲོམ་སྡེ་འདི་ དུས་རབས་ ༡༩ པའི་མཇུག་ལུ་ གཞུང་འབྲེལ་དུ་ སཱན་ཊོ་ཌོ་མིང་གོ་གི་ཆ་ཤས་ཅིག་ལུ་ འགྱུར་ཡོདཔ་ཨིན་རུང་ དུས་རབས་༢༠ པའི་ནང་རྐྱངམ་གཅིག་ རང་དབང་གི་ཁྲོམ་སྡེ་གི་གནས་རིམ་ཐོབ་ནུག། སྤྱི་ལོ་༢༠༠༡ ལུ་ ཌོ་མི་ནི་ཀཱན་སྤྱི་མཐུན་རྒྱལ་ཁབ་གཞུང་གིས་ སཱན་ཊོ་ཌོ་མིང་གོ་ཨེས་ཊི་འདི་ ལུགས་མཐུན་གྱི་ཁྲོམ་སྡེ་ཅིག་སྦེ་ གཞི་བཙུགས་འབད་ཞིནམ་ལས་ཚུར་ རྒྱལ་ས་ལྟེ་བ་རྒྱ་སྐྱེད་འགྱོ་མི་ལུ་བརྟེན་ དམིགས་བསལ་གྱིས་ ཁྲོམ་ཚོགས་རྒྱ་སྐྱེད་འགྱོ་མི་དང་ མི་རློབས་འདི་གིས་ ཤར་ཕྱོགས་ཁ་ཐུག་ལུ་ གོང་འཕེལ་འགྱོ་ནི་འགོ་བཙུགས་ཏེ་ཡོདཔ་ཨིན་མས།

མི་རློབས་ཀྱི་ཐད་ཁར་ སྤྱི་ལོ་ ༢༠༢༤ ཚུན་ སཱན་ཊོ་ཌོ་མིང་གོ་ཨེས་ཊི་ལུ་ མི་རློབས་ས་ཡ་༡.༢ དེ་ཅིག་ཡོདཔ་ལས་ སཱན་ཊོ་ཌོ་མིང་གོ་མངའ་སྡེ་ནང་ ཁྲོམ་སྡེ་སྦོམ་ཤོས་ཅིག་ཨིནམ་མ་ཚད་ ཌོ་མི་ནི་ཀན་སྤྱི་མཐུན་རྒྱལ་ཁབ་ཀྱི་ ཁྲོམ་སྡེ་སྦོམ་ཤོས་ཅིག་ཨིན་པས། འདས་པའི་ལོ་ངོ་བཅུ་ཕྲག་དག་པ་ཅིག་ནང་ མི་རློབས་འདི་མགྱོགས་དྲགས་སྦེ་ཡར་སེང་འགྱོ་དོ་ཡོདཔ་དང་ འདི་ཡང་ མང་ཤོས་ཅིག་ར་ རྒྱལ་ས་ལྟེ་བའི་ལུང་ཕྱོགས་རྒྱ་སྐྱེད་འགྱོ་མི་དང་ ཧེ་མ་གྲོང་གསེབ་ཀྱི་ས་ཁོངས་ཚུ་ ཁྲོམ་ཚོགས་ཅན་ལུ་འགྱུར་མི་ལུ་བརྟེན་ཏེ་ཨིན་མས། དེ་མ་ཚད་ མི་རློབས་མང་ཤོས་ཅིག་གིས་ ཨིསི་པེ་ནིཤ་ཁ་སླབ་དོ་ཡོད་རུང་ དམིགས་བསལ་གྱིས་ དཔལ་འབྱོར་གྱི་གོ་སྐབས་ལེགས་ཤོམ་འཚོལ་བར་ ས་གནས་དེ་ཁར་ གནས་སྤོ་འོང་མི་ ཧེ་ཊི་ཡན་གྱི་ ཕྱི་མི་ཚུ་ཡང་ཡོདཔ་ཨིན་པས། 

ལམ་སྲོལ་གྱི་ཐད་ཁར་ སཱན་ཊོ་ཌོ་མིང་གོ་ཨེས་ཊི་ལུ་ ས་གནས་ཀྱི་སྒྱུ་རྩལ་གྱི་མཐོང་སྣང་ཡར་རྒྱས་འགྱོ་དོ་ཡོདཔ་ཨིན། རྒྱལ་ས་ལྟེ་བ་ སཱན་ཊོ་ ཌོ་མིང་གོ་གིས་ རྒྱལ་ཁབ་ཀྱི་ལམ་སྲོལ་གྱི་ལས་རིམ་དང་ གཙུག་སྡེ་སྦོམ་ཤོས་ཚུ་ འགོ་འདྲེན་འཐབ་དོ་ཡོདཔ་ཨིན་རུང་ ཁྲོམ་སྡེ་འདི་ནང་ ས་གནས་ཀྱི་དུས་སྟོན་ཆུང་ཀུ་དང་ སྙན་ཆའི་འཁྲབ་སྟོན་ དེ་ལས་ ཟློས་གར་གྱི་ཐོན་སྐྱེད་ཚུ་ འགོ་འདྲེན་འཐབ་སའི་ ས་གནས་ཅིག་ཨིན་མས། དཔེར་ན་ ཀཱར་ན་ཝལ་ སཱན་ཊོ་ཌོ་མིང་གོ་ཨེས་ཊི་ (Carnaval de Santo Domingo Este) འདི་ ས་གནས་ཀྱི་ལམ་སྲོལ་ཕྱུགཔོ་ཚུ་སྟོན་མི་ ཁག་ཆེ་བའི་ལམ་སྲོལ་གྱི་དུས་སྟོན་ཅིག་ཨིནམ་དང་ དེ་ནང་ ཚོས་གཞི་སྣ་ཚོགས་ཀྱི་ཁྲོམ་སྐོར་དང་ རང་ལུགས་ཀྱི་ ཌོ་མི་ནི་ཀན་སྙན་ཆ་ དེ་ལས་ གྱོན་ཆས་ཚུ་ གསལ་སྟོན་འབདཝ་ཨིན།

སཱན་ཊོ་ཌོ་མིང་གོ་ཨེས་ཊི་གི་དཔལ་འབྱོར་འདི་ བཟོ་གྲྭའི་ལས་སྣ་དང་ཚོང་འབྲེལ་ དེ་ལས་ ཞབས་ཏོག་ཚུ་སླ་བསྲེ་རྐྱབ་སྟེ་ ལྟ་བཤལ་ལུ་བརྟེན་སྡོད་མི་ ཡར་སེང་འགྱོ་དོ་ཡོདཔ་ཨིན་མས། ཁྲོམ་སྡེ་འདི་ ཀེ་རི་བི་ཡན་མཚོ་དང་ ཉེ་འདབས་ལུ་ཡོད་པའི་ ཁེ་ཕན་ལེན་ཐབས་ལུ་ ཐབས་ཤེས་དང་ལྡནམ་སྦེ་ཆགས་ཏེ་ཡོདཔ་དང་ དེ་ཡང་ སཱན་ཊོ་ཌོ་མིང་གོ་ཁྲོམ་ཚོགས་སྦོམ་གྱི་ནང་འཁོད་ལུ་ གནས་ཏེ་ཡོདཔ་ཨིན་མས།

ཁྲོམ་སྡེ་འདི་ནང་ལུ་ བཟོ་བསྐྲུན་དང་ཕྱིར་ཚོང་གི་ལཱ་ཚུ་ལུ་རྒྱབ་སྐྱོར་འབད་མི་ རང་དབང་ཚོང་འབྲེལ་གྱི་ས་ཁོངས་མ་འདྲཝ་ཚུ་ཡོདཔ་དང་ ས་ཁོངས་འདི་ཚུ་ནང་ གློག་རིག་དང་གོ་ལ་ སྨན་རིགས་དང་ཟ་འཐུང་ བཟོ་སྦྱོར་གྱི་ལས་སྡེ་ཚུ་ནང་ ཚོང་འབྲེལ་འཐབ་དོ་ཡོདཔ་ཨིན་མས། སཱན་ཊོ་ཌོ་མིང་གོ་ཨེས་ཊི་འདི་ རྒྱལ་ས་ལྟེ་བའི་ཉེ་འདབས་ལུ་ཡོད་ནི་དེ་གིས་ གྲུ་ཁ་དང་གཞུང་ལམ་སྦོམ་ཚུ་ཡོདཔ་ལས་ གྲུ་གཏང་ནི་གི་ལམ་གཙོ་བོ་ཚུ་གི་ཉེ་འདབས་ལུ་ ལཱ་འབད་ནིའི་དོན་ལུ་ ལས་སྡེ་ཚུ་གི་དོན་ལུ་ མཛེས་སྡུག་ཅན་གྱི་ས་གོ་ཅིག་ལུ་འགྱུར་དོ་ཡོདཔ་ཨིན།

སོ་ནམ་གྱི་ཐད་ཁར་ དཔལ་འབྱོར་གྱི་དོན་ལུ་ ཁག་ཆེ་བའི་ཆ་ཤས་ཅིག་སྦེ་ར་ལུས་ཡོདཔ་དང་ མཐའ་འཁོར་གྱི་ སི་བའོ་ལུང་གཤོངས་འདི་གིས་ གེ་ཟ་དང་ཆུམ་ ཚོད་བསྲེ་དང་ཀོ་ཕི་ཚུ་ ཐོན་སྐྱེད་འབད་ནི་ལུ་ ཕན་ཐོགས་སྦོམ་སྦེ་རང་བྱུང་དོ་ཡོདཔ་ཨིན་མས། དེ་བཟུམ་སྦེ་ སོ་ནམ་ཐོན་སྐྱེད་མང་ཤོས་ཅིག་ར་ ཁྲོམ་སྡེ་ནང་ བཟོ་གྲྭ་ས་ཁོངས་ཚུ་བརྒྱུད་དེ་ བཟོ་སྦྱོར་ཡང་ན་ ཕྱིར་ཚོང་འཐབ་དོ་ཡོདཔ་ཨིན་པས།

དེ་དང་གཅིག་ཁར་ ཁྲོམ་ཚོགས་ཀྱི་ས་ཁོངས་མགྱོགས་དྲགས་སྦེ་ ཡར་རྒྱས་འགྱོ་དོ་བཟུམ་སྦེ་ སཱན་ཊོ་ཌོ་མིང་གོ་ཨེས་ཊི་ལུ་ཡང་ ཁྲོམ་ཚོགས་གོང་འཕེལ་དང་གཞི་རྟེན་མཐུན་རྐྱེན་ དེ་ལས་ ཡུན་བརྟན་གནས་ཐབས་དང་འབྲེལ་བའི་ གདོང་ལེན་ལེ་ཤ་ཅིག་རང་ འབྱུང་དོ་ཡོདཔ་ཨིན་མས། མི་རློབས་ཡར་སེང་འགྱོ་མི་དང་ སྡོད་ཁྱིམ་རྒྱ་སྐྱེད་འགྱོ་མི་ལུ་བརྟེན་ ད་ལྟོ་ཡོད་པའི་ ལམ་དང་སྐྱེལ་འདྲེན་ལམ་ལུགས་ཚུ་ལུ་ གནོན་ཤུགས་སྦོམ་སྦེ་ར་ བྱུང་མི་ལུ་བརྟེན་ འགྲུལ་སྐྱོད་ཀྱི་དཀའ་ངལ་སྦོམ་ཤོས་ཅིག་ཨིན་པས། མི་མང་སྐྱེལ་འདྲེན་གྱི་ ལམ་ལུགས་ཚུ་ ཡར་དྲག་གཏང་ནི་ལུ་ བརྩོན་ཤུགས་བསྐྱེད་དོ་ཡོདཔ་དང་ དེ་ཡང་ བཱསི་གི་ལམ་རྒྱ་སྐྱེད་འབད་ནི་དང་ གནད་དོན་འདི་ཚུ་ མར་ཕབ་འབད་ནི་གི་དོན་ལུ་ རེ་ལི་གི་ལམ་ལུགས་ཚུ་ བརྩི་འཇོག་འབད་ནི་ཚུ་ཨིན་མས།

ཁྲོམ་སྡེ་རྒྱ་སྐྱེད་འགྱོ་མི་འདི་ ཚ་གྱང་ཅན་ཅིག་ཨིནམ་ལས་ ཁྲོམ་སྡེ་གི་ས་གནས་མ་འདྲཝ་ཚུ་ནང་ ལུགས་མཐུན་མིན་པའི་གཞི་ཆགས་ཚུ་ཐོན་དོ་ཡོདཔ་ཨིན་མས། ས་གནས་འདི་ཚུ་ནང་ འཕྲལ་འཕྲལ་སྐབས་ བཙོག་རླུང་ལམ་ལུགས་དང་ལམ་ དེ་ལས་ བློ་གཏད་ཅན་གྱི་གློག་མེ་བཟུམ་གྱི་ གཞི་རྟེན་ཞབས་ཏོག་ཚུ་ མེདཔ་ཨིན་པས། གཞུང་གིས་ གནས་སྟངས་དེ་ཚུ་ཡར་དྲག་གཏང་ནིའི་དོན་ལུ་ ཐབས་ཤེས་ཚུ་བཏོན་དོ་ཡོད་རུང་ ཡར་འཕར་གྱི་ཚད་གཞི་དེ་གིས་ ཁྲོམ་སྡེ་འཆར་གཞི་ལེགས་ཤོམ་བཟོ་ནི་ལུ་ བརྩོན་ཤུགས་བསྐྱེད་མི་ཚུ་ལུ་ གདོང་ལེན་འབད་དོ་ཡོདཔ་ཨིན་པས།

སཱན་ཊོ་ཌོ་མིང་གོ་ཨེས་ཊི་འདི་ སཱན་ཊོ་ ཌོ་མིང་གོ་ས་ཁོངས་ཀྱི་ཡར་རྒྱས་ཀྱི་ལྟེ་བ་ཅིག་ཨིན་མས། འདི་ཡང་ རྒྱལ་རབས་ཕྱུགཔོ་དང་ མི་སྡེའི་གནས་སྟངས་ དེ་ལས་ བཟོ་གྲྭ་དང་ཚོང་འབྲེལ་ སོ་ནམ་དང་ལྟ་བཤལ་ཚུ་ སླ་བསྲེ་རྐྱབ་སྟེ་ དཔལ་འབྱོར་གྱི་གནས་སྟངས་ སྒྲིང་སྒྲི་ཡོད་མི་ཚུ་ཨིན་མས། ཁྲོམ་ཚོགས་ཀྱི་ མཐའ་འཁོར་གནས་སྟངས་ཀྱི་ཚ་གྱང་ དེ་ལས་ འདྲ་མཉམ་མེད་པའི་གདོང་ལེན་ཚུ་ཡོད་རུང་ ཌོ་མི་ནི་ཀན་སྤྱི་མཐུན་རྒྱལ་ཁབ་ཀྱི་རྒྱལ་ས་ལྟེ་བའི་ལུང་ཕྱོགས་ནང་ལུ་ ཁྲོམ་སྡེ་གི་གནས་རིམ་འདི་གིས་ རྒྱལ་ཁབ་ཀྱི་མ་འོངས་པ་ལུ་ ཁག་ཆེ་བའི་འགན་ཁུར་འབག་ནི་ལུ་ ངེས་གཏན་བཟོཝ་ཨིན།

 **རྒྱབ་རྟེན་ཐོ།**

༡) ཌེ་ཝིསི་ཨེམ་ཨི་ (གནམ་ལོ་མེད ༢༠༢༡) ཌོ་མི་ནི་ཀན་སྤྱི་མཐུན་རྒྱལ་ཁབ། ལེ་ཊིན་ཨ་མི་རི་ཀའི་སྙན་ཆའི་གཱར་ལེནཌ་ལག་དེབ། (ཤོག་གྲངས ༩༧-༡༡༥) རའུཊ་ལེཇི།

༢)གུ་མཱེསི་ལུ་ཤེ་ནོ་ སི་ཨེ་དང་ ཌི་ཀོ་ནིང་ (གནམ་ལོ་མེད ༢༠༡༩) སོ་ནམ་གྱི་ཡུན་བརྟན་གནས་གོང་རིམ་སྒྲིག་གི་དཔེ་སྟོན། ཌོ་མི་ནི་ཀན་སྤྱི་མཐུན་རྒྱལ་ཁབ་ཀྱི་བརྩི་མཐོང་རིམ་སྒྲིག་གི་གནས་སྟངས། སོ་ནམ་ཚན་རིག་སློབ་སྡེ་གི་དུས་དེབ ༥༡ (༡) ཤོག་གྲངས་ ༡༡༡-༡༢༤།

༣) ཨེསི་ཀོ་ཅེན་ ཀེ་ཨེན་ (གནམ་ལོ་མེད ༢༠༠༨) ཌོ་མི་ནི་ཀན་སྤྱི་མཐུན་རྒྱལ་ཁབ་ནང་ཡོད་པའི་ས་མ་ན་གི་ ངོ་རྟགས་དང་ལྟ་བཤལ་གྱི་ལམ་སྲོལ་དང་སྲིད་དོན། ལེ་ཊིན་ཨ་མི་རི་ཀ་དང་ ཀེ་རི་བི་ཡན་གི་མི་རྒྱུད་རིག་པའི་དུས་དེབ་ ༡༣(༡) ཤོག་གྲངས་ ༡༤༡-༡༦༧།